google/wiki40b huggingface dataset:
Maidla valla vapp

Maidla valla vapp on Ida-Viru maakonnas asunud endise Eesti haldusüksuse Maidla valla vapp. 
Vapp oli kasutusel 11. veebruarist 1994 kuni 27. oktoobrini 2013, mil ühineti Püssi linna ja Lüganuse vallaga ühtseks Lüganuse vallaks. Uue valla vapina võeti kasutusele Maidla valla vapp.
Vapi autoriks on Tiit Saare.

Vapi kirjeldus

Kuldsel kilbil sinine ärastala kolme hõbedase kalaga.

Põhjendus

Vallale nime andnud Maidla küla nimetus pärineb vanaeestikeelsest sõnast MAIDEL, millega tähistati Purtse jões elavat mageveekala rünti ehk hürilast. Esmakordselt Taani Hindamiseraamatus mainitud Maidla nimi oli hiljem, 14. sajandil aluseks, arvatavasti eesti päritoluga vasallisuguvõsa Maydelli suguvõsanimele. Maidla ja Maydelli nime seost kaladega väljendab selgesti Maydelli perekonnavapp, mis on ajaloos esimene "eesti keelt kõnelev vapp". Algsel, 14. saj. pärineval vapil olid kujutatud ainult kalad (kolm), 16. sajandil lisati seitse kuldset sõõri, mis sümboliseerisid leibasid. Vappi seostati Evangeeliumi nende kohtadega, kus räägitakse Kristust kuulama tulnud rahva toitmisest kolme kala ja seitsme leivaga (erinevates evangeeliumides arvud erinevad).
Valla vapi kinnitamisel võeti aluseks Maydelli suguvõsavapi algne kujundus, mis pärineb 1389. aasta pitsatilt ning väljendab kõige ehedamalt seost Maidla ja sellelt laenatud suguvõsanime vahel. Et pitsatil puudus vapivärvide tähistus, lähtuti värvide valikul järgmisest: 
kuldne taust sümboliseerib küpse viljaga põlde, iidset põlluharimise traditsiooni ja maapõue rikkusi;  
sinine ärastala on Purtse jõgi, mis valda poolitab; 
kalad on vapil kõigepealt kõnelevateks elementideks, ühtlasi sümboliseerivad nad puhta vee elustavat jõudu, viljakust ja küllust.
Peeter Rästas

Peeter Rästas (sündinud 26. oktoobril 1978) on eesti näitleja.
Lõpetanud 1997. aastal Rakvere Gümnaasiumi. Õppis aastatel 1997–2001 TÜ Viljandi Kultuuriakadeemias näitleja erialal. Alates 2004. aastast töötab ta Rakvere Teatris. Rakvere Teatri loomenõukogu liige.
Absoluutne tähesuurus

Tähe absoluutne tähesuurus defineeritakse astronoomias tähe näiva tähesuurusena tähest 10 parseki (ehk 32,6 valgusaasta) kaugusel asuva vaatleja jaoks. 

Tähe absoluutse tähesuuruse leidmiseks kasutatakse seost 
 kus  on tähe aastaparallaks.
Päikese absoluutne tähesuurus on +4,71, kõige heledamatel tähtedel küünib see –10-ni.
City staatus Suurbritannias

City staatus Suurbritannias (inglise keeles City status in the United Kingdom) on staatus, mille annab Briti monarh valitud munitsipaalüksustele Suurbritannias.
Staatus ei anna saajale mingeid täiendavaid õigusi peale prestiiži ja õiguse nimetada end cityks. Tänapäeval city staatuse kandidaat peab läbima konkursi. Seejuures ei anta city staatust automaatselt mingite kriteeriumite alusel, kuigi traditsiooniliselt (kuni 1888. aastani) staatus anti linnale, mis omas oma territooriumil katedraali. Esimene katedraali mitteomav linn Inglismaal, millele monarh andis city staatuse, oli Birmingham (1889).
City staatust omab 2014. aasta seisuga 69 munitsipaalüksust, neist 8 lisandus konkursiga 2000. aastal, kus pretendente city staatusele oli 40.
Pärnu-Jaagupi kirikumõis

Pärnu-Jaagupi kirikumõis (saksa keeles Pastorat St. Jakobi) oli kirikumõis Pärnu-Jaagupi kihelkonnas Pärnumaal.
Peeter Baranin

Peeter Baranin (ka Pjotr Baranin; 31. jaanuar 1882 Kolkja – 11. aprill 1966 Tallinn) oli Riigikogu liige, Mustvee avalik tegelane.
Baranin õppins Tartu Reaalkoolis. Ta oli karskus- ja tuletõrjetegelane. Samuti oli ta Mustvees vallavanem ja alevivalitsuse esimees. Ta oli Riigikogu II ja III koosseisu liige.
Ta oli aastani 1914 Suur-Kolkja Vanausuliste koguduse esimees. Tal oli palju teeneid 1928. aastal rajatud uue Väike-Kolkja vanausuliste palvemaja rajamisel.
Peeter Baranin suri 11. aprillil 1966 Tallinn ning ta maeti 13. aprillil 1966 Metsakalmistule.
Darkthrone

Black Death

Darkthrone-i eelkäija Black Death-i moodustasid 1986. aastal tollal noored laulja/trummar Gylve Nagell ja kitarrist Anders Risberget. Black Deathi esimene mõne looga demokassett "Trash Core", mis lindistati Anders Risberget vanemate maja pööningul, ilmus 1987. aastal. Sama aasta oktoobris ilmutasid poisid uue demo "Black Is Beautiful". Selleks ajaks oli bändiga liitunud Ivar Enger, kes uuel demol mängis basskitarri.

Darkthrone

Inspireeritud Celtic Frosti laulu "Jewel Throne" sõnadedest ja soovist tegeleda muusikaga natukene tõsisemalt kui seni, otsustati muuta bändi nimi Darkthrone-iks. Samal ajal võeti kasutusele pseudonüümid: Gylve Nagell-ist sai Fenriz ja Ivar Enger-ist Zephyrous. Anders Risberget-i osalus hakkas bändis tasapisi taanduma. 1988. aasta märtsis ilmus viie looga demo "Land Of Frost", kus esmakordselt mängib basskitarri Dag Nilsen ning teisi kitarre Zephyrous.
1989. aastal liitus bändiga kitarrist Ted Skjellum lavanimega Nocturno Culto. 1989. aasta märtsis ilmunud demo "Thulcandra" ning sellele detsembris järgnenud "Cromlech"-i peal ei teinud enam kaasa Anders Risberget. Samuti oli tagaplaanile jäänud Dag Nilsen. "Cromlech"-i kaanel kasutati Darkthrone'i logo esimest korda sellisena nagu me seda ka tänapäeval teame.
"Cromlech" demo sattus Inglismaa plaadifirma Peaceville Records'i omaniku Hammy kätte, kes pakkus Darkthrone'ile neljaplaadilist lepingut. Tollel ajal kuulusid Peaceville Records'i hingekirja ka sellised tulevased metali suurtähed nagu My Dying Bride, Anathema, Paradise Lost ja At the Gates.
Peale 1990. aasta albumi "Soulside Journey" ilmumist oli bändi põhikoosseis taandunud kolmeliikmeliseks: Fenriz, Nocturno Culto, Zephyrous. Kuigi Dag Nilsen aitas neid aeg-ajalt lindistustel ja esinemistel, ei ole teda enam plaatidel ära märgitud.
Ulf Torsten Undén

Ulf Torsten Undén (14. aprill 1877 – 5. juuni 1962 Stockholm) oli Rootsi diplomaat.
1921 oli ta ajutine saadik (rootsi tillförordnad envoyé) Riias ja Tallinnas. Samuti oli ta 1924. aastal saadik (rootsi envoyé å extra stat) Riias ja Tallinnas.
1925 anti talle Vabadusristi III liigi 1. järk.
Džeimsoni mamba

Levik

Neid võib kas puude otsas või roomamas kohata Guineas, Ghanas, Beninis, Togos, Nigeerias, Kamerunis, Ekvatoriaal-Guineas, Príncipe saarel, Gabonis, Kongo Vabariigis, Kesk-Aafrika Vabariigis, Sudaanis, Kongo Demokraatlikus Vabariigis, Ugandas, Keenias, Rwandas, Burundis, Angolas ja Sambias.

Kohtumised inimestega

Džeimsoni mamba kohtub inimestega harva. Vastastikused suhted on sageli emmale-kummale eluohtlikud - džeimsoni mamba võib vaenlasena kujutletavale inimesele järgi roomata ja mitu korda hammustada. Hammustus võib esile kutsuda mürgistusseisundi, mis võib kiiresti (30 kuni 120 minuti jooksul) lõppeda inimese surmaga.
Frīdrihs Skujiņš

Kārlis Frīdrihs Skujiņš (1890–1957) oli Läti arhitekt.
Laguja oja

Laguja oja on oja Tartu ja Valga maakonnas. Oja pikkus on 10 km. Oja valgla suurus on 53,4 km².
Vincent Vittoz

Vincent Vittoz (sündinud 17. juulil 1975 Annecys) on prantsuse endine murdmaasuusataja, maailmameister.
Uku (mehenimi)

Uku on eestipärane mehenimi.
1. jaanuari 2019 seisuga oli Eestis eesnimi Uku 688 mehel. Uku on Eestis populaarsuselt 218. mehenimi. Uku oli keskmiselt 22 aasta vanune (mediaanvanus oli 14).
Kõige populaarsem oli eesnimi Uku vanuserühmas 5–9, kus neid oli 10 000 elaniku kohta 15,34 ning Tartu maakonnas, kus neid oli 10 000 elaniku kohta 8,17.
Ida-Aafrika Ühendus

Ida-Aafrika Ühendus (inglise keeles East African Community, suahiili keeles Jumuiya ya Afrika ya Mashariki) on viit Ida-Aafrika riiki ühendav majandusliku koostöö organisatsioon.
Ühenduse asutasid 6. juunil 1967 Uganda pealinnas Kampalas Keenia, Tansaania ja Uganda tolliliiduna. Alates 1977. aastast koostöö katkes, kuid aastal 2000 see taastati. Aastal 2007 liitusid ühendusega ka Burundi ja Rwanda.
Ühenduse peakorter asub Tansaanias Arushas. Kõrgeim organ on kord aastas kogunev riigipeade konverents.
Liidu tegevuse eesmärk on majanduslik koostöö; kapitali, kaupade ja inimeste vaba liikumise kehtestamine; ühise valuuta kasutuselevõtt ning poliitiline integratsioon. 1. juulil 2010 alustasid ühenduse liikmesriigid üleminekut ühisturule.
Sovhoos

Kolhoosi ja sovhoosi võrdlus

Sovhoos oli NSV Liidus riikliku alluvusega, kolhoos aga ühismajand, mis kuulus kolhoosnikele. Sovhoosnikel oli tööraamat. 
Stalinismi ajal sai kolhoosnik lahkuda esimehe loal. Kavalamad, kes lahkuda tahtsid, tegid tööd meelega halvasti või mängisid isegi joodikut, kuna siis oli suurem tõenäosus, et tööline lastakse lahti. Kolhoosniku lubatud põllumaa suurus oli kuni pool hektarit, sovhoosnikul ja töölisel kuni 0,15 ha. Põllumaa oli oluline allikas ka isikliku toidu saamiseks. 
Tehnikaga  varustamine oli sovhoosides parem. Näiteks tööriistu töökojale, puure, keermelõikureid said põllumajandusasutused osta spetsiaalsest laost. Enamik kaupu oli lubatud müüa ainult sovhoosidele. Elektrimootoreid olid kolhoosidel samuti raskem saada. Tuli kavaldada. Tehti näiteks "must kassa". Kasvatati mõni lehm või siga kolhoosi karjas üles aga raamatupidamisse kirja ei pandud. Loom müüdi mõne kolhoosniku nime all maha ja raha pandi "musta kassasse". Elektrimootoreid toodeti Tallinnas Volta tehases.
Jüri Vlassov

Jüri Vlassov (sündinud 23. aprillil 1948 Pärnus) on eesti näitleja ja laulja.
Ta töötab Pärnu teatris Endla ja laulab ansamblis Kuldne Trio.
Vlassov kuulub 1999. aastast Eesti Reformierakonda. Ta kandideeris 2007. aasta Riigikogu valimistel ja kogus 1877 häält.
Palderjan (album)

"Palderjan" on ansambli Palderjan 1999. aasta välja lastud kogumikalbum. Plaadil olevad lood on salvestatud aastail 1975–1978 ning need on restaureerinud Priit Kuulberg.
Rävala puiestee

Ajalugu

Aastatel 1950–1991 kandis tänav Lenini puiestee nime. Varem oli nimi Võidu allee. Praegust nime kannab alates 4. oktoobrist 1991.
Rävala (algselt Lenini) puiestee rajati aga 1940. aastate lõpus läbi märtsipommitamises hävinud Tallinna kesklinna kvartalite. 1950. aastal püstitati Lenini puiesteele Vladimir Lenini ausammas (skulptor N. Tomski, aluse arhitekt Alar Kotli). Lenini puiestee ja Kaubamaja tänava nurgahoone (Eesti Maaehitusprojekti maja) kohal asus tsirkusehoone.
Spencer Tracy

Isiklikku

Tracy vanemad olid John Edward ja Caroline Brown Tracy.
Tal oli pikk romantiline suhe Loretta Youngiga, kellega ta ka 1930. aastatel abiellus, ja abieluväline suhe näitleja Katharine Hepburniga, mis algas aastal 1942. Kuna Spencer oli katoliiklane, ei lahutanud ta oma abielu Lorettaga, kuigi nad elasid lahus.
Kinosaurus Film

OÜ Kinosaurus Film on Eesti filmitootja. OÜ asutati 2011.
Musta mere laevastik

Musta mere laevastik (vene keeles Черноморский флот, lühend ЧФ) on Venemaa mereväe laevastikukoondis, mille põhiline tegevuspiirkond on Must meri. Laevastiku tegevuspiirkond on ka Vahemeri ja Aasovi meri.

Üldist

Laevastiku lipulaev on slava klassi ristleja Moskva.
Laevastiku peabaas asub Sevastopolis.
Musta mere laevastik on asutatud 1873. aastal.
Musta mere laevastik on Lõuna sõjaväeringkonna operatiivalluvuses.
Rein Ole

Elulugu

Rein Ole on käsitöölise poeg.
Lõpetas 1957 Tartu 3. Keskkooli, 1963 TÜ arstiteaduskonna. Oli 1963–65 Nõukogude armees, 1966–68 Räpina haigla peaarst ja röntgenoloog, 1968–75 TÜ sisehaiguste propedeutika kateedri assistent, 1976–77 Tartu Linna Onkoloogia Dispanseri ja 1992–2004 TÜK onkoloogia ja radioloogia kliiniku ning hematoloogia ja onkoloogia kliiniku radioloog, 1977–87 ning 1989–95 ka kiiritusravi osakonna juhataja, ühtlasi 1975–81 TÜ sisehaiguste kateedri õppeülesande täitja, 1994–96 TÜ radioloogia ja onkoloogia kliiniku ning 2000–04 hematoloogia ja onkoloogia kliiniku assistent, aastast 2005 konsultant.

Teadustöö

Uurinud peamiselt kiiritusravi, kiirguse mõju seedesüsteemile. 18 teadustrükist.
Keemia

Keemia on teadusharu, mis käsitleb ainete koostist, ehitust ja omadusi ning nende muundumise seaduspärasusi. Keemiat võib ka defineerida kui füüsika osa, mis uurib aatomite väliselektronkihti.
Keemia põhiharud on anorgaaniline, orgaaniline, füüsikaline ja analüütiline keemia. Keemiaseadused, füüsikalise keemia ja füüsikaseadused võimaldavad teha stöhhiomeetria arvutusi, reaktsioonide tasakaalu, kineetika, soojusefektide ja termodünaamika arvutusi. Reaalsete gaaside käitumine sarnaneb tavaliste tingimuste korral ideaalse gaasi käitumisega, seega ideaalse gaasi seadused on üsna hästi rakendatavad reaalsetele gaasidele ja nende lahustele.
Zamora provints

Kliima

Zamora provintsi aastane keskmine temperatuur on +12,5 °C, jaanuaris +4,3 °C, augustis +21,3 °C.
Aastas sajab keskmiselt 388 mm, sealhulgas jaanuaris 40 mm ja augustis 10 mm. Aastas paistab päike keskmiselt 2625 tundi, sealhulgas jaanuaris 102 ja augustis 341 tundi.
Noor koolkond

Nooreks koolkonnaks (itaalia keeles Giovane Scuola) nimetatakse itaalia ooperiheliloojate gruppi, kes alustasid tegevust 19. sajandi viimasel kümnendil. 
See termin tekkis ajakirjanduses ning võeti kiiresti üldiselt kasutusele, et rõhutada nende heliloojate stiili muutumist võrreldes varasema itaalia ooperitraditsiooniga. 
Koolkonda kuuluvad Giacomo Puccini, Pietro Mascagni, Ruggero Leoncavallo, Umberto Giordano, Francesco Cilea ja Alberto Franchetti. Mõned muusikateadlased loevad nende hulka ka Lorenzo Perosi, kes tegelikult kirjutas vaid vaimulikku muusikat.
Floydi maakond (Indiana)

Ajalugu

Maakond moodustati 2. jaanuaril 1819.
Talurahvas

Talurahvas Eestis

Talurahvas tekkis enne klassiühiskonda, juba siis, kui tekkisid paikne asustus ja algeline põlluharimine. Eestis toimus see I aastatuhandel eKr.
13. sajandi alguses olid talupojad maapiirkonnas ainus klass. Ühiskond koosnes valdavalt vabadest talupoegadest, kes elasid üksikperedena ja harisid nende pärilikus valduses olevaid põlispõlde. Ühiskonna heaks kandsid nad mitmesuguseid kohustusi, mida arvestati adramaa järgi.
Pärast muistse iseseisvuse kaotamist piirati järk-järgult Eesti talurahva õigusi ja vabadusi ning suurendati nende kohustusi maa- ja läänihärrade kasuks. 1424 kinnistati Valga maapäeva otsusega esimest korda adratalupojad mõisa külge. Liikumisvabaduse säilitasid üksnes maatud talupojad ja vabadikud, kes ostsid end feodaalsetest kohustistest vabaks raha või teenuste pakkumisega. Vabaduse säilitasid üksnes rannarootslased.
Pärisorjus süvenes veelgi Balti erikorra kindlustumisega. Talupojad muutusid mõisniku omandiks, mida näitas Roseni deklaratsioon. 18. sajandil suurenesid talurahva koormised.
19. sajandil kaotati pärisorjus ja algas talude päriseksostmine. 1917. aastaks kuulus talurahvale juba 42% põllumajandusmaast. Asutav Kogu võõrandas peamiselt baltisaksa aadlile kuulunud suurvalduse ja jagas maareformi käigus talurahvale, tekitades tugeva väikeomanike kihi.
1949. aastal sunniti küüditamistega ärahirmutatud talupojad kollektiviseerimise käigus riigimajanditesse (kolhoosidesse ja sovhoosidesse) ning muutus kolhoositalurahvaks.
Pärast Eesti taasiseseisvumist riigimajandid kas saadeti laiali või reorganiseeriti ja tekkinud on palju iseseisvaid talusid.
Landestrosti loss

Landestrosti loss (saksa: Schloss Landestrost) on Weseri renessanss-stiilis loss, mis ehitati aastatel 1573–1584 Neustadt am Rübenberges Alam-Saksimaal Saksamaal.
Integreerituna koos linnaga kindlustustesse, arenes see 16. sajandile omaseks linnakindluseks. Loss oli oma isanda Braunschweig-Lüneburgi hertsogi Erich II esindusresidents ja halduspeakorter. Ehitamise ajal nimetas ta aastal 1574 Neustadti linna ümber Landestrostiks, pärast tema surma aastal 1584 võeti vana nimi tagasi.
Teaduskollektsioon

Teaduskollektsioon (inglise scientific collection) on püsivat teaduslikku väärtust omav ja peamiselt teadustegevuse eesmärgil kasutatav süstematiseeritud, säiliku tasandil kataloogitud või säilikuna dokumenteeritud artefaktide või looduslike objektide ning infokandjate kogu. Teaduskollektsiooni säilimise, arendamise ja teadustööks kättesaadavuse tagab kollektsiooni haldav teadus- ja arendusasutus.
Vilo

Vilo (ka Zabolotje; vene keeles Заболотье) on küla Venemaal Pihkva oblastis Petseri rajoonis. Ajalooliselt jäi küla Petserimaale, siis asus see Vilo vallas.
Küla kuulub Seeritsä nulka, tegemist on ajaloolise Setomaa külaga.
Külas elab 12 inimest (2000).
Mestiitsid

Mestiits on europiidide ja indiaanlaste segavereline järglane.
1962. aasta Eesti NSV – Soome sõpruskohtumine poksis

1962. aasta Eesti NSV – Soome sõpruskohtumine poksis oli sõpruskohtumine poksis Eesti NSV ja Soome vahel, mis toimus 3. detsembril 1962 Helsingis, tollase nimetusega Messuhallis (praegu Töölön kisahalli, aadress Paavo Nurmen kuja 1 D). Soome võitis 7:3.
Vagankovo kalmistu

Vagankovo kalmistu on üks suuremaid ja tuntumaid kalmistuid Moskvas. Tänapäeval võtab kalmistu enda alla umbes 50 hektarit maad.
Surnuaed rajati 1771. aastal, ühe Moskvat laastava katkupuhangu ajal.
Albaania vannutatud neitsid

Albaania vannutatud neitsid (albaania keeles burrnesha) on albaania naised, kes on andnud tõotuse elada vooruslikult ja mitte abielluda ning saanud vastutasuks õiguse elada mehe kombel ja omandada kõik Albaania traditsioonilise patriarhaalse ühiskonna meeste privileegid.
Vannutatud neitsite traditsioon sai alguse 15. sajandil Põhja-Albaanias elanud Lekë Dukagjini koostatud koodeksist Kanunist. Kanun oli suuline ettekirjutus, mis sätestas ühiskonnakorralduse reeglid. Need kehtisid Põhja-Albaania ja Kosovo hõimude seas kuni 20. sajandini ja kohati järgitakse neid veel tänapäevalgi. Koodeks oli religiooniülene, reegleid järgisid nii katoliiklased, õigeusklikud kui ka muslimid. Kanuni järgi on naine mehe omand ja tal on väga vähe õigusi. Naised ei tohi oma majapidamist juhtida, maad osta, hääletada, paljusid ameteid pidada, teatud hoonetesse siseneda, perekonna varandust pärida, aga ka näiteks suitsetada, alkoholi tarbida, muusikat teha ega käekella kanda.
Et allutatud naise staatusest lahti öelda, peab naine andma 12 hõimuvanema juuresolekul tsölibaadivande. Tõotust ei saa tagasi võtta ja selle andja peab kogu ülejäänud elu elama mehe kombel. Varem on tõotusest taganemist karistatud surmaga. Vannutatud neitsiks võib hakata mis tahes eas. Pärast tõotuse andmist võib naine kanda meesteriideid ja teha kõike seda, mis on lubatud meestele.
Vannutatud neitsiks saamine on olnud ainuke viis pääseda perekonna korraldatud ebameeldivast abielust. Tihti on vande andmine olnud ka ainuke võimalus oma vanemate vara pärida. Kui peres ei olnud poegi ja isa suri, pidi üks tütardest vande andma, et pere saaks oma maad ja maja edasi pidada. Paljudel juhtudel aga soovitakse lihtsalt pääseda naisena elamise piirangutest ja tunda end võrdse ja vabana.
Arvatakse, et peamiselt Albaania põhjaosas elab praegu kuni paarsada vannutatud neitsit. Enamik neist on üle 50 aasta vanad.
Albaania vannutatud neitsite seas oli ka riigi rahvuskangelanna Tringe Smajli.
Eestis on vannutatud neitsite institutsiooni kujutatud 2016. aastal teatris R.A.A.A.M. Madis Kalmeti lavastatud Vene näitekirjaniku Oleg Mihhailovi näidendis "Vannutatud neitsid".
Arne Sirel

Arne Sirel (11. juuni 1954 Võru – 12. oktoober 2016) oli eesti suusataja ja sporditegelane.
Ta lõpetas aastal 1972 Võru 1. Keskkooli ja aastal 1976 Tartu Riikliku Ülikooli kehakultuuriteaduskonna.
1980. aastal võitis ta Tartu maratoni.
Oli 1992. aasta taliolümpiamängudel kahevõistlejate delegatsiooni juht. Alates 1993. aastast oli ta Sisekaitse Operatiivrügemendis kuni rügemendi likvideerimiseni 1997. aastal rügemendiülema asetäitja. Aastast 1997 töötas ta Piirivalveametis.
Kaitsevägi tunnustas teda eriteenete ristiga suusaspordi arendamise eest 2004. aastal.

Isiklikku

Ta oli Tõnu Sireli vend ja Kersti Sireli abikaasa.
Marvi Vallaste

Diskograafia

Marvi on esinenud paljude ansamblite koosseisudes Sügisjazzil (Tribute to Horace Silver 2005, Jõulujazzil (Sinatra 2011) ja ka Jazzkaarel (Ajavares, 2007). Koostööd teinud Estonian Dream Big Bandi, Eesti Kaitseväe orkestri, Politsei- ja Piirivalve bigbändi ja orkestriga. Esinenud Eesti Päevadel koos Raul Vaigla ja Jaak Sooäärega Hamburgis Saksamaal. 2009. aastal esines ta EV aastapäeva kontserdil Brüsselis koostöös Tallinna Jazzkvartetiga (Siim Aimla, Peedu Kass, Virgo Sillamaa). 
Marvi Vallaste on teinud koostööd taustalauljana paljude eesti tuntud ansamblite ja lauljatega nagu Tanel Padar & The Sun, Terminaator, Ines, Traffic, Lenna, Tanja Mihhailova, Luisa Värk, Ithaka Maria, Janne Saar, Liisi Koikson ja Vaikne Esmaspäev. Ta kuulub Ott Leplandi bändi koosseisu taustalauljana.

Isiklikku

Ta osales 2014. aasta Eurovisiooni lauluvõistlusel, oodates last Rait Potisepalt.
Georg Salemann

Looming

Georg Salemann algatas riimi ja rütmi seatud kirikulaulu eestindamise (arvatavasti 1637). 1656 kirjutas Salemanni 45 kirikulaulu, lisaks on ta kirjutanud ka ilmalikus laadis eestikeelseid värsspalveid ja juhuluulet.
Mündi paemurd

Mündi paemurd (ka: Mündi murd) on endine paemurd ja ühtlasi paljand Järva maakonnas Paide linnas Mündi külas. Paljand on arvele võetud ürglooduse objektina.
Paemurrust murtud kive on sajandeid kasutatud Paide linna ehituseks.
Peter Dickinson

Peter Malcolm de Brissac Dickinson (16. detsember 1927 Livingstone, Sambia – 16. detsember 2015) oli Suurbritannia kirjanik.
Dickinson kirjutas umbes 60 raamatut ja neid on tõlgitud 53 keelde. Eesti keeles tema raamatuid seni ilmunud ei ole.
Minnika paisjärv

Minnika paisjärv (järvekood 204073) on järv Rapla maakonnas Rapla vallas Koikse ja Lipametsa külas. Järve pindala on 0,6 ha. Järves on 2 saart.
Kimmo Tiilikainen

Kimmo Kalevi Tiilikainen (sündinud 17. augustil 1966 Ruokolahti vallas) on Soome poliitik. Keskerakonna liige. Ta oli 29. maist 2015 6. juunini 2019 Juha Sipilä valitsuses maamajandus- ja keskkonnaminister.
Ta lõpetas aastal 1991 Joensuu ülikooli põllumajandus- ja metsandusteaduste magistrina.
Ta kandideeris 1995. ja 1999. aasta Soome parlamendivalimistel Eduskunda, kuid ei osutunud valituks. 2003. aasta parlamendivalimistel valiti ta Eduskunda.
Ta oli 28. septembrist 2007 kuni 11. aprillini 2008 Matti Vanhaneni teise valitsuse keskkonnaminister. 29. maist 2015 on ta maamajandus- ja keskkonnaminister.
Persephone

Persephone oli vanakreeka mütoloogias surnute, allmaailma- ja ka viljakusjumalanna, Zeusi ja Demeteri tütar.
Hades röövis Zeusi nõusolekul Persephone ja viis ta allmaailma endale naiseks. Demeteri raevu ja mure mõjul lubas Zeus Persephonel veeta pool aastat maa peal. Persephone naasmine maa peale sümboliseeris looduse taasärkamist – aastaaegu.
Rooma mütoloogias on Persephone vaste Proserpina.
Albert Szent-Györgyi

Albert Imre Szent-Györgyi de Nagyrápolt (16. september 1893 Budapest – 22. oktoober 1986 Woods Hole, Massachusetts) oli Ungari füsioloog, Nobeli meditsiiniauhinna laureaat (1937).
Lahemaa Rahvamuusikud

Lahemaa Rahvamuusikud on aastal 1975 asutatud folkloorikollektiiv.
Ansambli viljeleb peamiselt Kadrina, Kuusalu ja Haljala kihelkonna pärimusmuusikat, -tantsu ja regilaulu. 
Kollektiiv esineb peamiselt Lahemaa rahvuspargi turistidele. Kollektiiv on ka esinenud nii rahvusvahelistel kui ka kohalikel folkloorifestivalidel Baltica ja Viru särudel.
Kollektiivi on osalenud Lahemaa torupillipäevade korraldamise töös. 
Aastal 2002 pälvis kollektiiv pärimuskultuuri auhinna.
Andreas Patricius

Andreas Patricius Nidecius (ka Andreas Patricki Nidecki, poola Andrzej Patrycy Nidecki;  leedu Andriaus Patricijaus Nideckis; läti Andreass Patrīcijs Nideckis; 27. november 1522 Oświęcim, Krakówi vojevoodkond, Rzeczpospolita – 2. jaanuar 1587 Volmari linnus, Valmiera) oli poola humanist, filoloog ja katoliiklik vaimulik.
Ta õppis Padova ülikoolis, oli Poola kuninga Zygmunt II Augusti sekretär (1560), Varssavi, Sandomierzi ja Krakówi toomhärra, praost Varssavis (1579), ülemdiakon Vilniuses ja Poola ajal Liivimaal jesuiitide poolt loodud Katoliku kiriku Võnnu piiskopkonna piiskop (1585–1587).
Ta on maetud Jaani kirikusse Cēsises, kus asub ka tema portreega hauakivi.
Väinjärve vald (Koeru kihelkond)

Väinjärve vald (vananenud nimega Veinjärve vald; saksa keeles Weinjerwen) oli vald Koeru kihelkonnas 1866–1939.
Aastal 1882 vald kaotati ja moodustati uuesti. Aastal 1895 vald kaotati ja moodustati uuesti.
Valla pindala oli 242 km² ja elanikke 4153 (1934).
Osoon (saade)

"Osoon" on alates 1993. aastast Eesti Televisioonis jooksev loodus- ja keskkonnasaade. 
Saatesarja algataja ning esimesi toimetajaid ja saatejuhte oli Tiina Kangro. "Osooni" staažikaim toimetaja on Õie Arusoo, mitu aastat juhtis saadet Vladislav Koržets.